Gupta-uitlewering ‘ingewikkeld’; proses reeds aan die gangAtul Gupta (Argieffoto) Atul en Rajesh Gupta is in Doebai in die Verenigde Arabiese Emirate (VAE) in hegtenis geneem nadat die land se polisie ’n sogenaamde rooi kennisgewing vanaf Interpol ontvang het. Interpol het die kennisgewing in Maart amptelik uitgereik in ŉ poging om die twee broers na Suid-Afrika terug te bring sodat hulle hier verhoor kan word. Die kennisgewing is ŉ versoek aan wetstoepassingsowerhede wêreldwyd om ŉ voortvlugtende op te spoor en voorlopig in hegtenis te neem hangende ’n uitleweringsproses. Die polisie in Doebai het Dinsdag in reaksie op die nuus van die twee broers se inhegtenisneming in ’n verklaring gesê hy het met die betrokke owerhede in Suid-Afrika oor die uitleweringsdossier saamgewerk sodat die nodige regsprosedures afgehandel kan word. Die Nasionale Vervolgingsgesag (NVG) het intussen gesê dat uitlewering ŉ ingewikkelde proses is waarby verskeie rolspelers betrokke is. “Dit sal dus nie gepas wees vir die NVG om die besonderhede van daardie proses in die media te bespreek nie. Die NVG kan bevestig dat ons met die relevante owerhede in Suid-Afrika en VAE in gesprek tree,” sê adv. Mthunzi Mhaga, woordvoerder van die NVG. Mhaga het ook die versekering gegee dat die NVG ŉ ervare span interne en eksterne kundiges het wat nou saam met ander rolspelers in die strafregstelsel werk. Die Gupta-broers word daarvan beskuldig dat hulle die sentrale figure in die staatskaping van talle van Suid-Afrika se staatsdepartemente was. Hulle het in 2018 uit die land gevlug, nadat die Zondo-kommissie sy ondersoekwerk na die grootskaalse bewerings van korrupsie begin het. Ernst van Zyl, veldtogbeampte vir strategie en inhoud by die burgerregtegroep AfriForum, sê Suid-Afrika en die VAE het in April 2021 reeds ’n uitleweringsooreenkoms aangegaan. Dit is nog nie duidelik of die inhegtenisneming tot die broers se terugkeer na Suid-Afrika sal lei nie.” Die organisasie eis ŉ behoorlike ondersoek na die bande tussen die Guptas en Suid-Afrikaanse politici sodat die broers eindelik hul dag in die hof kan kry. “Die Guptas kan ook nie toegelaat word om op ’n twyfelagtige manier weg te glip nie, dus moet die situasie deeglik gemonitor word. “Die land word al vir jare deur ongekende vlakke van korrupsie lamgelê en miljoene mense het al moedeloos geword weens die gebrek aan skuldiges wat die gevolge dra vir hul lang vingers. Hoe langer korrupsie ongestraf in Suid-Afrika voortgaan, hoe meer verloor die land vertroue dat die regering enigsins in staat is om korrupsie te beveg. “Die inhegtenisneming van die Guptas moet ’n beginpunt en nie ’n eindpunt wees nie.”